การรับรองความถูกต้องของข้อมูล

บริษัทได้สอบทานข้อมูลในแบบแสดงรายการข้อมูลประจำปีฉบับนี้แล้ว ด้วยความระมัดระวัง
บริษัทขอรับรองว่า ข้อมูลดังกล่าวถูกต้องครบถ้วน ไม่เป็นเท็จ ไม่ทำให้ผู้อื่นสำคัญผิด
หรือไม่ขาดข้อมูลที่ควรต้องแจ้งในสาระสำคัญ นอกจากนี้ บริษัทขอรับรองว่า

(1) งบการเงินและข้อมูลทางการเงินที่สรุปมาในแบบแสดงรายการข้อมูลประจำปี
ได้แสดงข้อมูลอย่างถูกต้องครบถ้วน ในสาระสำคัญเกี่ยวกับฐานะการเงิน ผลการดำเนินงาน
และกระแสเงินสดของบริษัทและบริษัทย่อยแล้ว

(2) บริษัทได้จัดให้มีระบบการเปิดเผยข้อมูลที่ดี
เพื่อให้แน่ใจว่าบริษัทได้เปิดเผยข้อมูลในส่วนที่เป็นสาระสำคัญทั้งของบริษัทและบริษัทย่อยอย่างถูกต้องครบถ้วนแล้ว
รวมทั้งควบคุมดูแลให้มีการปฏิบัติตามระบบดังกล่าว

(3) บริษัทได้จัดให้บริษัทมีระบบการควบคุมภายในที่ดี
และควบคุมดูแลให้มีการปฏิบัติตามระบบดังกล่าว
และบริษัทได้แจ้งข้อมูลการประเมินระบบการควบคุมภายใน ณ วันที่ 22 พฤศจิกายน 2560
ต่อผู้สอบบัญชีและกรรมการตรวจสอบของบริษัทแล้ว
ซึ่งครอบคลุมถึงข้อบกพร่องและการเปลี่ยนแปลงที่สำคัญของระบบการควบคุมภายใน
รวมทั้งการกระทำที่มิชอบที่อาจมีผลกระทบต่อการจัดทำรายงานทางการเงินของบริษัทและบริษัทย่อย

ในกรณีนี้ เพื่อเป็นหลักฐานว่า
เอกสารทั้งหมดเป็นเอกสารชุดเดียวกันกับที่บริษัทได้รับรองความถูกต้องแล้ว บริษัทได้มอบหมายให้
นายเกียรติศักดิ์ เลิศศิริอมร เป็นผู้ลงลายมือชื่อกำกับเอกสารนี้ไว้ทุกหน้าด้วย
หากเอกสารใดไม่มีลายมือชื่อของ นายเกียรติศักดิ์ เลิศศิริอมร กำกับไว้
บริษัทจะถือว่าไม่ใช่ข้อมูลที่บริษัทได้รับรองความถูกต้องของข้อมูลแล้วดังกล่าวข้างต้น

ชื่อ ตำแหน่ง ลายมือชื่อ

1. นายประเสริฐ เมฆวัฒนา กรรมการ ……………….

  2. Mr. Graeme Anthony Cox กรรมการ ……………….

  ชื่อ ตำแหน่ง ลายมือชื่อ

ผู้รับมอบอำนาจ นายเกียรติศักดิ์ เลิศศิริอมร เลขานุการบริษัท ........................

รายงานคณะกรรมการตรวจสอบ

เรียน ผู้ถือหุ้น บริษัท อาหารสยาม จำกัด(มหาชน)

คณะกรรมการตรวจสอบของ บริษัท อาหารสยาม จำกัด (มหาชน) ประกอบด้วยกรรมการอิสระ 3 ท่าน ซึ่งมีคุณสมบัติครบถ้วนตามประกาศสำนักงานคณะกรรมการกำกับหลักทรัพย์และตลาดหลักทรัพย์ โดยมี นายประสิทธิ์ โฆวิไลกูล เป็นประธานคณะกรรมการตรวจสอบ นายชัย จรุงธนาภิบาล และพลตำรวจเอก กฤษณะ ผลอนันต์ เป็นกรรมการตรวจสอบ 

คณะกรรมการตรวจสอบได้ปฏิบัติหน้าที่ตามขอบเขตอำนาจหน้าที่ที่กำหนดไว้ในกฎบัตรคณะกรรมการตรวจสอบ ในรอบปี 2560 คณะกรรมการตรวจสอบได้จัดให้มีการประชุมร่วมกันระหว่างคณะกรรมการตรวจสอบ และผู้สอบบัญชีโดยไม่มีผู้บริหารของบริษัทเข้าร่วม 1 ครั้ง และมีการประชุมคณะกรรมการตรวจสอบระหว่างเดือนตุลาคม 2559 - เดือนกันยายน 2560 จำนวน 4 ครั้ง เป็นการร่วมประชุมกับผู้บริหาร ผู้สอบบัญชี ผู้ตรวจสอบภายใน และผู้ที่เกี่ยวข้องตามความเหมาะสม เพื่อแลกเปลี่ยนและเสนอแนะข้อคิดเห็น และได้สรุปรายงานการปฏิบัติงานของคณะกรรมการตรวจสอบเพื่อเสนอต่อคณะกรรมการบริษัททุกไตรมาส โดยได้ดำเนินการที่สำคัญ ดังนี้

- สอบทานงบการเงินรายไตรมาสและงบแสดงฐานะการเงิน และงบกำไรขาดทุนสำหรับงวด 12 เดือน สิ้นสุดวันที่ 30 กันยายน 2560 ของบริษัทฯ และบริษัทย่อย โดยร่วมประชุมกับผู้บริหาร และผู้สอบบัญชี เพื่อพิจารณารายงานทางการเงิน การเลือกใช้นโยบายการบัญชี เพื่อให้มั่นใจว่า การจัดทำงบการเงินถูกต้องตามมาตรฐานการรายงานทางการเงิน และเปิดเผยข้อมูลอย่างถูกต้อง ครบถ้วน และเชื่อถือได้

- สอบทานและพิจารณารายการที่เกี่ยวโยงกัน หรือรายการที่อาจก่อให้เกิดความขัดแย้งทางผลประโยชน์ เพื่อให้มั่นใจว่ารายการดังกล่าวเป็นรายการปกติของธุรกิจ มีความเหมาะสมเพื่อประโยชน์ต่อการดำเนินธุรกิจ พร้อมทั้งเปิดเผยข้อมูลสารสนเทศอย่างถูกต้อง ครบถ้วน 

- กำกับดูแลระบบควบคุมภายในและตรวจสอบภายใน คณะกรรมการตรวจสอบได้กำกับดูแลให้มีระบบการควบคุมภายในที่ดี และพิจารณาให้ความเห็นชอบแผนการตรวจสอบประจำปีของหน่วยงานตรวจสอบภายใน กำกับดูแลงาน และเสนอแนวทางในการปฏิบัติงาน รวมทั้งให้มีการติดตามแก้ไขข้อบกพร่องที่ตรวจพบ เพื่อให้ระบบควบคุมภายในมีประสิทธิภาพและประสิทธิผลยิ่งขึ้น

- สอบทานร่วมกับฝ่ายบริหาร เพื่อให้มั่นใจว่า บริษัทมีการปฏิบัติตามกฎหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัทอย่างสม่ำเสมอ

- คัดเลือก เสนอแต่งตั้ง และเสนอค่าตอบแทนผู้สอบบัญชี เพื่อเสนอต่อคณะกรรมการบริษัท และขออนุมัติจากที่ประชุมผู้ถือหุ้น ซึ่งคณะกรรมการตรวจสอบได้พิจารณาจากผลการปฏิบัติงาน ความเป็นอิสระ ความรู้ ประสบการณ์ของผู้สอบบัญชี และค่าตอบแทนที่เหมาะสม

คณะกรรมการตรวจสอบได้ปฏิบัติหน้าที่ที่ได้รับมอบหมายจากคณะกรรมการบริษัท และเป็นไปตามแนวทางปฏิบัติของคณะกรรมการตรวจสอบตามที่ตลาดหลักทรัพย์กำหนด คณะกรรมการตรวจสอบมีความเห็นว่า งบการเงินได้จัดทำขึ้นอย่างถูกต้องตามมาตรฐานการรายงานทางการเงินและมีการเปิดเผยข้อมูลอย่างเพียงพอ มีระบบการควบคุมภายในและระบบบริหารความเสี่ยงที่เพียงพอและเหมาะสม รายการที่เกี่ยวโยงกันมีความถูกต้องและเปิดเผยข้อมูลครบถ้วน รวมทั้งการปฏิบัติงานของบริษัทเป็นไปตามกฎหมาย ข้อบังคับ และข้อกำหนดที่เกี่ยวข้อง

 (นายประสิทธิ์ โฆวิไลกูล)

 ประธานคณะกรรมการตรวจสอบ

 22 พฤศจิกายน 2560